Ol Provep
1Man i kisim planti toktok bilong stretim em na em i bel strong na em no senis,
wantu em bai bagarap na sanis bilong em i pinis olgeta.
2Taim ol stretpela manmeri i stap gut tru na kamap moa, olgeta manmeri i amamas,
tasol taim ol man nogut i kisim gavman, olgeta manmeri i bel hevi.
3Man i lavim trupela save, em i givim amamas long papa bilong em,
tasol man i raun long ol 2-kina meri, em i pinisim mani bilong papa.
4Long pasin i stret na fea king i strongim kantri bilong em,
tasol ol man i mangal long mani na braibim ol man, ol i bagarapim na pundaunim kantri.
5Man i grisim neba bilong em,
em i wokim trep bilong holim lek bilong neba.
6Man nogut, sin bilong em i banisim na holim em yet,
tasol stretpela man i amamas na singim song.
7Stretpela man em i save long ol lo i stap bilong lukautim ol rabisman,
tasol man nogut em i no save liklik long dispela samting.
8Ol man bilong tok bilas, ol i save sikrapim ol manmeri bilong siti,
tasol ol stretpela man, ol i save slekim belhat.
9Sapos man i gat trupela save i kotim wanpela ful,
orait ful bai tok kros o lap, na i no gat kwait i stap.
10Ol man bilong kilim man i dai, ol i hetim man i wokabaut long stretpela tingting,
na ol i laik pinisim laip bilong gutpela man.
11Ol ful ol i no save sotim belhat na tok kros bilong ol,
tasol man i gat trupela save, isi isi em bai slekim belhat na kros bilong ol.
12Sapos lidaman i harim na bihainim giaman tok,
orait ol man bilong helpim em, ol bai kamap man nogut.
13Rabisman na man i daunim ol rabisman, tupela i stap long wanpela mak tasol;
BIKPELA i bin wokim ai bilong tupela wantaim bai ol i lukim ol samting.
14Sapos king i feitful long skelim stret kot bilong ol rabisman,
orait sia bilong em bai i stap long femili bilong em oltaim oltaim.
15Kanda na toktok bilong stretim bai kamapim trupela save,
tasol pikinini ol i larim bai kisim sem i kam long mama bilong em.
16Taim ol man nogut i stap gut tru na kamap moa, sin tu bai kamap moa,
tasol ol stretpela man bai lukim pundaun bilong ol.
17Stretim pikinini man bilong yu na em bai kamapim bel isi long yu;
em bai kamapim gutpela amamas long laip bilong yu.
18Sapos trupela save bilong BIKPELA em i no i stap ples klia, orait ol manmeri bai bihainim laik bilong ol yet,
tasol blesim i stap long manmeri i bihainim tok bilong Em.
19Toktok tasol i no inap stretim ol wokboi;
ol i ken i harim tok, tasol ol i no bihainim.
20Yu lukim wanpela man bilong hariap tumas bilong mekim toktok, a?
Sanis bilong stretim ol ful i winim sanis bilong stretim dispela kain man.
21Sapos yu no stretim wokboi bilong yu taim em i stap yangpela yet,
orait taim em i kamap bikpela em bai bikhet.
22Man bilong belhat hariap, em i save kirapim trabel,
na man bilong belhat olgeta taim em save wokim planti sin.
23Pasin bilong apim em yet i kisim man i go daun,
tasol man i daunim em yet bai kisim ona.
24Man i helpim ol stilman, em i hetim laip bilong em yet;
em i klia olsem pe nogut i stap, tasol em i no tokaut na stretim.
25Sapos yu pret long ol man, orait dispela pret bai banisim na holim yu,
tasol man i trastim BIKPELA, em bai i stap seif.
26Planti manmeri ol i laik kisim hevi bilong ol i kam long bikman,
tasol disisen i stret na fea bai yu kisim long BIKPELA tasol.
27Ol stretpela man i hetim ol man i no mekim pasin i stret na fea,
na ol man nogut ol i hetim ol man i wokabaut long stretpela pasin.
lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn